## El Centre del Carme dona suport a ‘Abierto València’ amb una exposició col·lectiva

*** Del 26 de setembre al 6 d'octubre s’exposa ‘Mirades obertes’ en el Centre del Carme de València
* 18 galeries valencianes d’art contemporani participen en esta mostra excepcional, una dècada després de la primera col·lectiva**

El Centre del Carme de Cultura Contemporània (CCCC) s’unix a la gran festa de les galeries d’art valencianes, ‘Abierto València 2024’, amb una mostra col·lectiva que es podrà vore del 26 de setembre al 6 d’octubre.

El Consorci de Museus de la Comunitat Valenciana (CMCV), com a institució emblemàtica i precursora d’este esdeveniment cultural, renova el seu compromís amb l’Associació de Galeries d’Art Contemporani de la Comunitat Valenciana (LAVAC) en l’organització de la 12a edició d’‘Abierto València’, ajudant a impulsar i promocionar el treball dels artistes i acostar el públic al panorama artístic actual i cultural valencià.

La sala Ferreres-Goerlich del Centre del Carme obri les portes als creadors del panorama artístic actual en una exposició en la qual participen 18 galeries d’art valencianes, deu anys després de la primera mostra col·lectiva d’‘Abierto València’ celebrada en 2014.

Així mateix, com en edicions anteriors, el CMCV cedirà la sala Contraforts per a albergar les exposicions de les galeries de la Comunitat que no tenen seu a València. És el cas d’Espai Nivi Collblanc (Castelló), Casa Bancal (Altea) i Isabel Bilbao (Xàbia). Per primera vegada, estes exposicions es prolongaran fins al 6 d’octubre.

**Retrat del panorama artístic actual**

‘Mirades obertes’, comissariada per Boye Llorens Peters i Isabel Pérez Ortiz, conforma un particular retrat de les diverses propostes artístiques que imperen actualment en el món de les galeries d’art.

En paraules del comissari de l’exposició, Boye Llorens, “l’exposició pretén reflectir la realitat del moment en l’art i oferix una mirada a la gran diversitat de propostes plàstiques que conviuen en el mercat, fruit de la conjuntura historicosocial que vivim”.

“No hi ha una temàtica predominant”, assegura, “sinó que arreplega les inquietuds dels artistes en l’actualitat a través d’estils diferents i diversos mitjans. Així, trobem pintura i escultura tant abstracta com figurativa –realista, al·legòrica o expressionista–, fotografia, vídeo o instal·lacions que integren elements i mitjans variats. Tot això conforma una mirada oberta a les diferents formes en les quals els artistes exploren les possibilitats del llenguatge plàstic”.

Un total de 18 artistes, la majoria valencians, però també de la resta d’Espanya, Europa i Sud-amèrica, presentaran les seues obres en tota mena de formats: des d’art abstracte, figuratiu, fotografia o vídeo fins a escultura, art urbà, art tèxtil o instal·lació.

L’exposició ‘Mirades obertes’ s’unix així a la celebració d’una setmana, del 27 de setembre al 4 d’octubre, plena d’activitats, trobades, rutes guiades, xarrades i l’obertura de galeries d’art fora dels horaris habituals, per a connectar els artistes i galeristes amb el públic.

A més, com cada any, la Conselleria d’Educació, Cultura, Universitats i Ocupació atorgarà el seu premi d’adquisició a la millor exposició i l’Ajuntament de València a l’artista destacat, triats per un jurat integrat per professionals del món de l’art.

Fecha: 10/08/2024